O‘ZBEKISTON RESPUBLIKASI PREZIDENTINI, O‘ZBEKISTON RESPUBLIKASI OLIY KENGAShI RAISINI VA O‘ZBEKISTON RESPUBLIKASI VITSE-PREZIDENTINI TA’MINLASh, ULARGA XIZMAT QILISh VA ULARNI MUHOFAZA ETISh TO‘G‘RISIDA

O‘zbekiston Respublikasi Prezidenti, O‘zbekiston Respublikasi Oliy Kengashi Raisi va O‘zbekiston Respublikasi vitse-Prezidentining O‘zbekiston Respublikasi Konstitutsiyasida belgilab qo‘yilgan vakolatlarini samarali amalga oshirish maqsadida O‘zbekiston Respublikasi Oliy Kengashi qaror qiladi:
 1. O‘zbekiston Respublikasi Prezidentiga oyiga daromad solig‘i solinadigan 3000 so‘m miqdorida, O‘zbekiston Respublikasi Oliy Kengashining Raisi va O‘zbekiston Respublikasi vitse-Prezidentining har biriga oyiga daromad solig‘i solinadigan 2000 so‘m miqdorida ish haqi belgilansin.
 2. O‘zbekiston Respublikasi Prezidenti, O‘zbekiston Respublikasi Oliy Kengashining Raisi, O‘zbekiston Respublikasi vitse-Prezidenti faqat mazkur lavozimlar bo‘yicha ish haqi oladilar.
 3. O‘zbekiston Respublikasi Prezidenti iste’foga chiqqan vaqtida unga oyiga 1500 so‘m miqdorida umrbod pensiya belgilanadi. O‘zbekiston Respublikasi Oliy Kengashining Raisi va O‘zbekiston Respublikasi vitse-Prezidenti iste’foga chiqqanlarida ularning har biriga oyiga 1000 so‘m miqdorida umrbod pensiya belgilanadi.
 4. O‘zbekiston Respublikasi Prezidentiga quyidagi davlat ta’minoti hamda xizmat ko‘rsatish belgilansin:
 — tashqi aloqalarni va respublika bo‘ylab safarlarni amalga oshirish uchun maxsus jihozlangan samolyotlar ajratish;
 — maxsus avtomobil transporti ajratish;
 — O‘zbekiston Respublikasi Davlat xavfsizligi qo‘mitasi va Ichki ishlar vazirligi zimmasiga yuklatiladigan muhofaza etish;
 — Toshkent shahrida, Toshkent viloyati va Moskva shahrida qarorgoh (kvartira) berish.
 5. O‘zbekiston Respublikasi Prezidenti iste’foga chiqqanidan keyin unga davlat hisobidan zarur xizmat, muhofaza, transport bilan ta’minlangan kvartira va chorbog‘ beriladi.
 6. O‘zbekiston Respublikasi Prezidentining xotini (eri)ni va oilasini muhofaza qilish hamda ularga transport xizmati ko‘rsatishni O‘zbekiston Respublikasi Davlat xavfsizligi komiteti ta’minlaydi. 
 7. O‘zbekiston Respublikasi Prezidenti, O‘zbekiston Respublikasi Oliy Kengashi Raisi va O‘zbekiston Respublikasi vitse-Prezidentining mamlakat ichkarisidagi va xorijiy davlatlarga borgan vaqtdagi vakillik maqsadlariga qiladigan xarajatlari hamma tomonidan qabul etilgan normalar doirasida O‘zbekiston Respublikasi Davlat budjeti hisobidan amalga oshiriladi.
 8. O‘zbekiston Respublikasi Davlat budjetida O‘zbekiston Respublikasi Prezidentining faoliyatini pul bilan ta’minlashga doir maxsus modda ko‘zda tutilsin.
 9. O‘zbekiston Respublikasi Oliy Kengashining “O‘zbekiston Respublikasi Prezidentini ta’minlash, unga xizmat ko‘rsatish va uni muhofaza qilish” to‘g‘risidagi 1990-yil 20-iyundagi 89-XP-sonli qarori o‘z kuchini yo‘qotgan deb hisoblansin.